Kaiane Aldorino

**Kaiane Aldorino** (naixita o 8 de chulio de 1986) ye una modelo chibraltarenya ganadora d'o títol de Miss Chibraltar 2009 y Miss Mundo en ixe mesmo anyo en Johannesburg, Sudafrica. Estió a primera Miss Chibraltar que heba plegato mesmo dica a final d'o concurso Miss World.

## Vida personal

Aldorino naixió de Chibraltar, puesto a on encara vive. Antis de convertir-se en Miss Gibraltar 2009 treballó en l'aria de recursos humans d'o Hespital de St Bernard en Chibraltar mientres cinco anyos.

Como a mayoría de chibraltarenyos ye bilingüe, parlando tanto anglés como castellano. Le cuaca chugar a o netball y ir a o chimnasio.

Dende que teneba 14 anyos feba parti d'o grupo de baile *Urban Dance Group*, hebendo feito actuacions por Chibraltar y Espanya, y practicando estilos de baile moderno, hiphop, contemporanio y comercial. En as entrevistas que l'han feito como Miss Mundo siempre ha destacato os momentos mas importants d'a suya carrera como bailarina, como a suya participación en o "Campionato d'o Mundo de Baile 2008" organizato en Riesa, Alemanya, por a "Organización Internacional de Danza" y a on que participó representando a o suyo país como parti d'o Equipo Nacional de Danza de Chibraltar. Obtenioron o 17 puesto, fendo historia por estar a primera vegata que Chibraltar pasaba d'a primera ronda en a categoría por equipos.

## Miss Gibraltar 2009
O 27 de chunio de 2009, Aldorino fue coronata Miss Chibraltar 2009, succedendo a Krystle Robba, en una ceremonia que se fació en l*'[[Chardín Botanico de Chibraltar|Alameda Open Air Theatre]]* en o Chardín Botanico de Chibraltar.

## Miss Mundo 2009

Aldorino fació historia o 12 d'aviento de 2009 convertindose en a primera Miss Chibraltar en ganar Miss Mundo. Tamién ye a primera y sola muller d'o suyo país que plega a las semifinals d'iste concurso internacional.

Poquet dimpués que Aldorino fuese coronata por a suya predecesora, Ksenia Sukhinova de Rusia, Chibraltar esclató en una gran celebración y os suyos habitants salioron ta as carreras. A chent ondeyaba a bandera de Chibraltar, cantaba, feba sonar os claxons d'os suyos autos y chitaban fuegos artificials. O Primer ministro de Chibraltar Peter Caruana dició que heba estato un "*importantismo logro ta ella y ta Chibraltar*" y prometió una "*bienplegata propia d'una reina*".

### Bienplegata
O 15 d'aviento de 2009, o Gubierno de Chibraltar anunció que Kaiane volaría o día siguient dende Londres enta Chibraltar en un vuelo privato. O 16 d'aviento de 2009, o gubierno chibraltarenyo quitó una nota de prensa a on que indicaba os detalles d'os eventos que s'iban a realizar en a bienplegata de Kaiane. Istos incluyiban una recepción publica en o Aeropuerto de Chibraltar, un desfile por a *[[Main Street de Chibraltar|Main Street]]* (a prencipal carrera d'a ciudat), a on que Kaiane iría en o mesmo coche descapotable que emplegoron Diana de Galas y o Prencipe Carlos en a suya vestita oficial mientres a suya luna de miel en Chibraltar. O 17 d'aviento de 2009 o pueblo de Chibraltar salió a las carreras mientres o desfile recorreba a *Main Street* precedito por o grupo musical d'o *[[Royal Gibraltar Regiment]]* rematando en a Casa d'a Villa a on que Kaiane salió a o balcón. Dimpués se fació una rueda de prensa y una recepción en o *Rock Hotel*. As celebrations rematoron con fuegos artificials en a badía de Chibraltar. 
O gubierno tamién pidió que toz os comercios de Chibraltar que podesen zarrasen entre as 16 y as 18 horas d'ixe día ta permitir a os treballadors asistir a las celebracions.

## Vinclos externos

* Pachina oficial de Miss Gibraltar.





## Referencias